Oli arvata, et kuna jahinduse temaatika puudutab iga metsaomanikku, tuleb arutelu neil teemadel elav. Nii oligi. Pärnus hoidis asjatuid erimeelsusi ära suuresti see, et enamik saalis olnud metsaomanikest olid ühtlasi ka jahimehed. Süüdistusi ei loobitud. Jutuks olid lepingud jahiseltside ja maaomanike vahel, eramaa piiride tähistamine, jahi keelamine või lubamine eramaal. Palju räägiti ulukikahjudest ja kes nende eest peab vastutama. Ja sellest, et kui maa  kuulub maaomanikule, siis seal liikuv uluk on eikellegi oma (lindprii), lastud loom aga riigi oma. Aga kellele kuuluvad põdrapullide mahaaetud sarved või soku trofeesarvedega pealuu?